CELEX: 32020R0757
Language: lt
Date: 2020-06-08 00:00:00
Title: Komisijos reglamentas (ES) 2020/757 2020 m. birželio 8 d. kuriuo dėl tam tikrų šalutinių gyvūninių produktų ir jų gaminių atsekamumo iš dalies keičiamas Reglamentas (ES) Nr. 142/2011 (Tekstas svarbus EEE)

9.6.2020   
               
               
                  LT
               
               
                  Europos Sąjungos oficialusis leidinys
               
               
                  L 179/5
               
            
         KOMISIJOS REGLAMENTAS (ES) 2020/757
         2020 m. birželio 8 d.
         kuriuo dėl tam tikrų šalutinių gyvūninių produktų ir jų gaminių atsekamumo iš dalies keičiamas Reglamentas (ES) Nr. 142/2011
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės ir panaikinamas Reglamentas (EB) Nr. 1774/2002 (1), ypač į jo 21 straipsnio 6 dalies d punktą ir 31 straipsnio 2 dalį,
         kadangi:
         
                     (1)
                  
                  
                     Komisijos reglamentu (ES) Nr. 142/2011 (2) nustatomos Reglamento (EB) Nr. 1069/2009 įgyvendinimo taisyklės, įskaitant šalutinių gyvūninių produktų ir jų gaminių atsekamumo reikalavimus;
                  
               
                     (2)
                  
                  
                     pagal Reglamento (EB) Nr. 1069/2009 7 straipsnio 2 dalį šalutinių gyvūninių produktų gaminiai tebėra priskiriami tai pačiai kategorijai kaip šalutiniai gyvūniniai produktai, iš kurių jie gauti. Tačiau tam tikromis sąlygomis žuvų taukuose ir žuvų miltuose tam tikrų liekanų gali būti daugiau nei žmonėms vartoti tinkamoje žuvyje ar žuvininkystės produktuose, iš kurių jie gauti, todėl, prieš naudojant šiuos gaminius gyvūnų pašaruose, reikia atlikti jų detoksikaciją;
                  
               
                     (3)
                  
                  
                     Komisijos reglamentu (ES) 2015/786 (3) nustatomi gyvūnų pašarams skirtų produktų detoksikacijos procesų priimtinumo kriterijai. Reglamente (ES) 2015/786 nustatytais iš 3 kategorijos medžiagų gautų žuvų taukų ir žuvų miltų detoksikacijos procesams taikomais reikalavimais ir priimtinumo kriterijais turėtų būti užtikrinta, kad pašaruose naudojami iš 3 kategorijos medžiagų gauti detoksikuoti žuvų taukai ir žuvų miltai nekeltų pavojaus gyvūnų ir visuomenės sveikatai bei aplinkai ir kad detoksikacijos procesas nedarytų neigiamos įtakos pašaro savybėms. Todėl kompetentinga institucija gali leisti atlikti detoksikaciją savo valstybės narės teritorijoje, tačiau suderintų šių medžiagų išsiuntimo detoksikacijai atlikti kitoje valstybėje narėje taisyklių nėra;
                  
               
                     (4)
                  
                  
                     kad būtų galima leisti detoksikuoti tam tikrus ūkiniams gyvūnams šerti skirtus žuvų taukus ir žuvų miltus, turėtų būti nustatyti žuvų taukų ir žuvų miltų, kuriuose yra per didelė liekanų koncentracija, išsiuntimo į kitą valstybę narę detoksikacijai atlikti pagal Europos Parlamento ir Tarybos reglamentą (EB) Nr. 183/2005 (4) patvirtintose gamyklose, reikalavimai. Todėl prireikus, remdamosi rizikos vertinimu, valstybės narės turėtų leisti į jų teritorijoje detoksikacijai atlikti įregistruotas arba patvirtintas gamyklas iš kitų valstybių narių vežti pašarinėms žaliavoms gaminti skirtus žuvų taukus ir žuvų miltus, kuriuose yra per didelė dioksinų ir (arba) polichlorinuotų bifenilų (PCB) koncentracija, kaip apibrėžta Europos Parlamento ir Tarybos direktyvoje 2002/32/EB (5);
                  
               
                     (5)
                  
                  
                     Tačiau rinkai jau pateiktiems iš 3 kategorijos medžiagų gautiems žuvų taukams ir žuvų miltams, kuriuose, vykdant oficialią kontrolę, nustatyta per didelė dioksinų ir (arba) polichlorinuotų bifenilų (PCB) koncentracija, šiame reglamente nurodyta detoksikacija neturėtų būti taikoma;
                  
               
                     (6)
                  
                  
                     Reglamento (ES) Nr. 142/2011 21 straipsnis ir VIII priedas turėtų būti atitinkamai iš dalies pakeisti pagal šalutinių gyvūninių produktų gaminių, skirtų detoksikuoti kitoje valstybėje narėje, išsiuntimo reikalavimus;
                  
               
                     (7)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamentas (ES) Nr. 142/2011 iš dalies keičiamas taip:
            
                        1.
                     
                     
                        21 straipsnis papildomas šia dalimi:
                        
                           „3.   Iš 3 kategorijos medžiagų gauti žuvų taukai ir žuvų miltai, skirti pašarinėms žaliavoms gaminti, išskyrus importuotus iš trečiosios šalies, iš žuvų taukams ir žuvų miltams gaminti patvirtintos perdirbimo gamyklos į kitoje valstybėje narėje esančią pašarų gamyklą, įregistruotą arba patvirtintą pagal Reglamentą (EB) Nr. 1069/2009 ir patvirtintą pagal Reglamento (EB) Nr. 183/2005 10 straipsnio 3 dalį detoksikacijai atlikti taikant Komisijos reglamente (ES) 2015/786 (*1) nurodytus procesus, vežami laikantis VIII priedo VII skyriuje nustatytų taisyklių.
                        
                        
                           (*1)  2015 m. gegužės 19 d. Komisijos reglamentas (ES) 2015/786, kuriuo nustatomi Europos Parlamento ir Tarybos direktyvoje 2002/32/EB nustatytų gyvūnų pašarams skirtų produktų detoksikacijos procesų priimtinumo kriterijai (OL L 125, 2015 5 21, p. 10).“;"
                        
                     
                  
                        2.
                     
                     
                        VIII priedas iš dalies keičiamas pagal šio reglamento priedo nuostatas.
                     
                  
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. birželio 8 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 300, 2009 11 14, p. 1.
         
            (2)  2011 m. vasario 25 d. Komisijos reglamentas (ES) Nr. 142/2011, kuriuo įgyvendinami Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės, ir Tarybos direktyva 97/78/EB dėl tam tikrų mėginių ir priemonių, kuriems netaikomi veterinariniai tikrinimai pasienyje pagal tą direktyvą (OL L 54, 2011 2 26, p. 1).
         
            (3)  2015 m. gegužės 19 d. Komisijos reglamentas (ES) 2015/786, kuriuo nustatomi Europos Parlamento ir Tarybos direktyvoje 2002/32/EB nustatytų gyvūnų pašarams skirtų produktų detoksikacijos procesų priimtinumo kriterijai (OL L 125, 2015 5 21, p. 10).
         
            (4)  2005 m. sausio 12 d. Europos Parlamento ir Tarybos reglamentas (EB) Nr. 183/2005, nustatantis pašarų higienos reikalavimus (OL L 35, 2005 2 8, p. 1).
         
            (5)  2002 m. gegužės 7 d. Europos Parlamento ir Tarybos direktyva 2002/32/EB dėl nepageidaujamų medžiagų gyvūnų pašaruose. Tarybos pareiškimas (OL L 140, 2002 5 30, p. 10).
      
      
         
            PRIEDAS
            Reglamento (ES) Nr. 142/2011 VIII priedas papildomas taip:
            
               „VII skyrius
               
                  ŽUVŲ TAUKŲ IR ŽUVŲ MILTŲ, SKIRTŲ PAŠARINĖMS ŽALIAVOMS GAMINTI, VEŽIMAS Į DETOKSIKACIJOS ĮMONĘ
               
               
                           1.
                        
                        
                           Ūkio subjektai, ketinantys iš 3 kategorijos medžiagų gautus žuvų taukus ir žuvų miltus, skirtus pašarinėms žaliavoms gaminti, vežti iš žuvų taukams ir žuvų miltams gaminti patvirtintos perdirbimo gamyklos į kitoje valstybėje narėje esančią pašarų gamyklą, įregistruotą arba patvirtintą pagal Reglamentą (EB) Nr. 1069/2009 ir patvirtintą pagal Reglamento (EB) Nr. 183/2005 10 straipsnio 3 dalį detoksikacijai atlikti taikant Komisijos reglamente (ES) 2015/786 nurodytus procesus, kreipiasi į paskirties vietos kompetentingą instituciją, kad ši priimtų siuntą.
                           Paraiška pateikiama laikantis Reglamento (ES) Nr. 142/2011 XVI priedo III skyriaus 10 skirsnyje nustatytos standartinės paraiškų ir leidimų formos.
                        
                     
                           2.
                        
                        
                           1 dalyje nurodyta paskirties valstybės narės kompetentinga institucija ūkio subjektui apie savo sprendimą dėl siuntos praneša grąžindama tinkamai užpildytą 1 dalies antroje pastraipoje nurodytą paraišką.
                        
                     
                           3.
                        
                        
                           Kilmės valstybės narės kompetentinga institucija apie kiekvienos siuntos išsiuntimą paskirties valstybės narės kompetentingai institucijai praneša pagal Sprendimą 2004/292/EB, naudodamasi TRACES sistema.
                        
                     
                           4.
                        
                        
                           Šio skyriaus 1–3 punktai netaikomi rinkai jau pateiktiems iš 3 kategorijos medžiagų gautiems žuvų taukams ir žuvų miltams, skirtiems pašarinėms žaliavoms gaminti, kuriuose, vykdant oficialią kontrolę, nustatyta per didelė dioksinų ir (arba) polichlorinuotų bifenilų (PCB) koncentracija.“